CELEX: 32008R0662
Language: lt
Date: 2008-07-08 00:00:00
Title: 2008 m. liepos 8 d. Tarybos reglamentas (EB) Nr. 662/2008, iš dalies keičiantis Reglamentą (EB) Nr. 442/2007, nustatantį galutinį antidempingo muitą po priemonių galiojimo termino peržiūros pagal Reglamento (EB) Nr. 384/96 11 straipsnio 2 dalį importuojamam Ukrainos kilmės amonio nitratui

12.7.2008   
            
            
               LT
            
            
               Europos Sąjungos oficialusis leidinys
            
            
               L 185/35
            
         
      TARYBOS REGLAMENTAS (EB) Nr. 662/2008
   2008 m. liepos 8 d.
   iš dalies keičiantis Reglamentą (EB) Nr. 442/2007, nustatantį galutinį antidempingo muitą po priemonių galiojimo termino peržiūros pagal Reglamento (EB) Nr. 384/96 11 straipsnio 2 dalį importuojamam Ukrainos kilmės amonio nitratui
   EUROPOS SĄJUNGOS TARYBA,
   atsižvelgdama į Europos Bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos Bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį,
   atsižvelgdama į Komisijos pasiūlymą, pateiktą pasikonsultavus su Patariamuoju komitetu,
   kadangi:
   A.   PROCEDŪRA
   
               (1)
            
            
               2001 m. sausio 22 d. Taryba Reglamentu (EB) Nr. 132/2001, įvedančiu galutinius antidempingo muitus ir galutinai surenkančiu laikinuosius muitus, taikomus amonio nitrato, kurio kilmės šalys Lenkija ir Ukraina, importui ir nutraukiantis antidempingo procedūrų taikymą prekėms, kurių kilmės šalis Lietuva (2), nustatė galutinį 33,25 EUR/t antidempingo muitą importuojamam, inter alia, Ukrainos kilmės amonio nitratui (AN), kurio KN kodai yra 3102 30 90 ir 3102 40 90. Atlikus 2006 m. sausį pradėtą priemonių galiojimo termino peržiūrą, Taryba Reglamentu (EB) Nr. 442/2007 (3) pratęsė galiojančių priemonių taikymą dvejiems metams.
            
         
               (2)
            
            
               2006 m. gruodžio 19 d. Komisija pranešimu Europos Sąjungos oficialiajame leidinyje
                   (4) paskelbė apie Open Joint Stock Company (OJSC) Azot Cherkassy (toliau – eksportuojantis gamintojas) prašymu inicijuojamą dalinę tarpinę peržiūrą dėl Ukrainos kilmės amonio nitrato importo į Bendriją. Galutinės dalinės tarpinės peržiūros išvados pateiktos Reglamente (EB) Nr. 237/2008 (5), kuriuo peržiūra baigta nekeičiant galiojančių antidempingo priemonių.
            
         B.   ĮSIPAREIGOJIMAS
   
               (3)
            
            
               Per tarpinę peržiūrą eksportuojantis gamintojas pareiškė pageidavimą pasiūlyti įsipareigojimą dėl kainos, bet pagal reglamento 8 straipsnio 2 dalį laiku nepateikė tinkamai pagrįsto pasiūlymo. Tačiau, kaip nurodyta Reglamento (EB) Nr. 237/2008 46 ir 47 konstatuojamosiose dalyse, Taryba nusprendė, kad eksportuojančiam gamintojui turėtų būti išimties tvarka leidžiama baigti rengti įsipareigojimo pasiūlymą per 10 kalendorinių dienų nuo to reglamento įsigaliojimo dėl keleto klausimų sudėtingumo, būtent: 1) nagrinėjamojo produkto kainos kintamumo, dėl kurio reikėtų indeksuoti minimalias kainas, nors pagal pagrindines sąnaudas negalima pakankamai paaiškinti paties kintamumo ir 2) ypatingos nagrinėjamojo produkto rinkos padėties. Paskelbus Reglamentą (EB) Nr. 237/2008, eksportuojantis gamintojas per tame reglamente nustatytą terminą pateikė priimtiną įsipareigojimą dėl kainos pagal pagrindinio reglamento 8 straipsnio 1 dalį.
            
         
               (4)
            
            
               Komisija Sprendimu 2008/577/EB (6) priėmė įsipareigojimo pasiūlymą. Taryba pripažįsta, kad įsipareigojimo pasiūlymu pašalinamas žalingas dempingo poveikis ir pakankamai apribojamas priemonių vengimo pavojus.
            
         
               (5)
            
            
               Kad Komisija ir muitinės galėtų veiksmingai stebėti, ar bendrovė laikosi įsipareigojimų, atitinkamai muitinei pateikus išleidimo į laisvą apyvartą prašymą, nuo antidempingo muito atleidžiama, jeigu: i) pateikiama įsipareigojimo sąskaita faktūra, t. y. prekybinė sąskaita faktūra, kurioje nurodyti bent priede išvardyti rekvizitai ir deklaracija; ii) importuotas prekes pagamino, išsiuntė ir joms sąskaitas faktūras tiesiogiai išrašė pirmam nepriklausomam eksportuojančio gamintojo pirkėjui Bendrijoje; ir, iii), deklaruotos bei muitinei pateiktos prekės tiksliai atitinka įsipareigojimo sąskaitos faktūros aprašymą. Jei nesilaikoma pirmiau nurodytų sąlygų, prievolė sumokėti muitą atsiranda, kai priimama išleidimo į laisvą apyvartą deklaracija.
            
         
               (6)
            
            
               Jei Komisija pagal pagrindinio reglamento 8 straipsnio 9 dalį dėl pažeidimo atšaukia priimtą įsipareigojimą nurodydama konkrečius sandorius, ir susijusias sąskaitas faktūras paskelbia negaliojančiomis, skola muitinei atsiranda priimant išleidimo į laisvą apyvartą deklaraciją.
            
         
               (7)
            
            
               Importuotojai turėtų žinoti, kad skola muitinei (įprastinė su prekyba susijusi rizika) priimant išleidimo į laisvą apyvartą deklaraciją gali susidaryti, kaip apibūdinta 5 ir 6 konstatuojamosiose dalyse, net jei gamintojo, iš kurio jie perka produktus, pasiūlytą įsipareigojimą tiesiogiai arba netiesiogiai priėmė Komisija.
            
         
               (8)
            
            
               Pagal pagrindinio reglamento 14 straipsnio 7 dalį muitinė turėtų nedelsdama pranešti Komisijai, jei nustatomi įsipareigojimo pažeidimo požymiai.
            
         
               (9)
            
            
               Dėl pirmiau išvardytų priežasčių Komisija mano, kad eksportuojančio gamintojo pasiūlytas įsipareigojimas yra priimtinas, todėl jam pranešta apie pagrindinius faktus, aplinkybes ir prievoles, kuriomis remiantis pagrįstas įsipareigojimas.
            
         
               (10)
            
            
               Pažeidus ar atšaukus įsipareigojimą arba jei Komisija atšaukia įsipareigojimo priėmimą, pagal 9 straipsnio 4 dalį Tarybos nustatytas antidempingo muitas taikomas savaime remiantis pagrindinio reglamento 8 straipsnio 9 dalimi,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 442/2007 iš dalies keičiamas taip:
   
               1.
            
            
               Po 1 straipsnio įterpiamas šis straipsnis:
               „1a straipsnis
               1.   Nepaisant 1 straipsnio galutinis antidempingo muitas netaikomas importuojamoms prekėms, išleistoms į laisvą apyvartą pagal toliau išdėstytas šio straipsnio dalis.
               2.   Ukrainos kilmės kietųjų trąšų, kurių daugiau kaip 80 % masės sudaro amonio nitratas ir kurių KN kodai yra 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 ir ex 3105 90 91, skirtų išleisti į laisvą apyvartą, kurių sąskaitas faktūras išdavė eksportuojantis gamintojas, kurio įsipareigojimą Komisija priėmė ir kurio pavadinimas yra įtrauktas į kartais atnaujinamą Komisijos sprendimą 2008/577/EB (7), importas atleidžiamas nuo 1 straipsniu nustatyto antidempingo muito, jeigu:
               
                           —
                        
                        
                           jas pagamino, išsiuntė ir jų sąskaitas faktūras eksportuojantis gamintojas tiesiogiai išrašė pirmam nepriklausomam pirkėjui Bendrijoje; ir
                        
                     
                           —
                        
                        
                           su tokiais importuojamais produktais pateikiama įsipareigojimo sąskaita faktūra, t. t. prekybinė sąskaita faktūra, kurioje nurodyti bent šio reglamento priede išvardyti rekvizitai ir deklaracija; ir
                        
                     
                           —
                        
                        
                           deklaruotos ir muitinei pristatytos prekės tiksliai atitinka įsipareigojimo sąskaitoje faktūroje esantį aprašymą.
                        
                     3.   Skola muitinei atsiranda, kai priimama išleidimo į laisvą apyvartą deklaracija:
               
                           —
                        
                        
                           jeigu dėl 1 dalyje aprašyto importo nustatoma, kad neįvykdyta viena ar daugiau minėtoje dalyje išvardytų sąlygų, arba
                        
                     
                           —
                        
                        
                           jeigu Komisija atšaukia pagal pagrindinio reglamento 8 straipsnio 9 dalį priimtą įsipareigojimą reglamentu arba sprendimu, kuriame nurodomi konkretūs sandoriai, ir susijusias įsipareigojimo sąskaitas faktūras paskelbia negaliojančiomis.“.
                        
                     
         
               2.
            
            
               Pridedamas šis priedas:
               
                  „PRIEDAS
                  Prekybinėje sąskaitoje faktūroje, pridedamoje bendrovei parduodant į Bendriją prekes, kurioms taikomas įsipareigojimas, nurodomi šie duomenys:
                  
                              1.
                           
                           
                              Antraštė „PREKYBINĖ SĄSKAITA FAKTŪRA, PRIDEDAMA PRIE PREKIŲ, KURIOMS TAIKOMAS ĮSIPAREIGOJIMAS“.
                           
                        
                              2.
                           
                           
                              Bendrovės, kuri išduoda prekybinę sąskaitą faktūrą, pavadinimas.
                           
                        
                              3.
                           
                           
                              Prekybinės sąskaitos faktūros numeris.
                           
                        
                              4.
                           
                           
                              Prekybinės sąskaitos faktūros išdavimo data.
                           
                        
                              5.
                           
                           
                              Papildomas TARIC kodas, pagal kurį sąskaitoje faktūroje įrašytos prekės turi būti įformintos Bendrijos pasienio muitinėje.
                           
                        
                              6.
                           
                           
                              Tikslus prekių aprašymas, įskaitant:
                              
                                          —
                                       
                                       
                                          dėl įsipareigojimo naudojamą KN kodą,
                                       
                                    
                                          —
                                       
                                       
                                          produkte esantį azoto (N) kiekį (procentais),
                                       
                                    
                                          —
                                       
                                       
                                          TARIC kodą,
                                       
                                    
                                          —
                                       
                                       
                                          kiekį (nurodyti tonomis).
                                       
                                    
                        
                              7.
                           
                           
                              Pardavimo sąlygų aprašymas, įskaitant:
                              
                                          —
                                       
                                       
                                          kainą už toną,
                                       
                                    
                                          —
                                       
                                       
                                          taikomas atsiskaitymo sąlygas,
                                       
                                    
                                          —
                                       
                                       
                                          taikomas pristatymo sąlygas,
                                       
                                    
                                          —
                                       
                                       
                                          bendrą nuolaidų ir lengvatų sumą.
                                       
                                    
                        
                              8.
                           
                           
                              Bendrovės, kuri vykdo importuotojo į Bendriją funkciją ir kuriai bendrovė tiesiogiai išdavė prekybinę sąskaitą faktūrą, pridedamą prie prekių, kurioms taikomas įsipareigojimas, pavadinimas.
                           
                        
                              9.
                           
                           
                              Prekybinę sąskaitą faktūrą išrašiusio ir toliau pateiktą deklaraciją pasirašiusio bendrovės darbuotojo vardas ir pavardė:
                              „Patvirtinu, kad šioje sąskaitoje faktūroje nurodytos prekės parduodamos tiesioginiam eksportui į Europos Bendriją pagal įsipareigojimo, kurį pasiūlė [BENDROVĖS PAVADINIMAS] ir priėmė Europos Komisija Sprendimu 2008/577/EB, taikymo sritį ir pagal jo sąlygas. Patvirtinu, kad šioje sąskaitoje faktūroje nurodyta informacija yra išsami ir teisinga.“.“
                           
                        
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje, 2008 m. liepos 8 d.
      
         
            Tarybos vardu
         
         
            Pirmininkė
         
         C. LAGARDE
         
      
   
   
      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).
   
      (2)  OL L 23, 2001 1 25, p. 1. Reglamentas su paskutiniais pakeitimais, padarytais Reglamentu (EB) Nr. 945/2005 (OL L 160, 2005 6 23, p. 1).
   
      (3)  OL L 106, 2007 4 24, p. 1.
   
      (4)  OL C 311, 2006 12 19, p. 57.
   
      (5)  OL L 75, 2008 3 18, p. 8.
   
      (6)  Žr. šio Oficialiojo leidinio p. 43.
   
      (7)  OL L 185, 12.7.2008, p. 43.